JY LEES NOU Flieknuus: Als oor Jurassic World: Fallen Kingdom
Chris Pratt in 'n toneel uit die jongste fliek in die gewilde Jurassic Park-reeks. .
Aksie-avontuur. Met Chris Pratt en Bryce Dallas Howard. Regisseur: J.A. Bayona. 13TG
Dino's net waar jy kyk
Dié fliek, wat 25 jaar ná die eerste Jurassic Park-rolprent van 1993 uitgereik word, het die meeste dinosourusse wat al in 'n fliek in die reeks gesien is, luidens berigte. 'n Nuwe reusedinosourus – die Indoraptor – is dié een se supergevaarlike dinosourus, en die T. rex uit Steven Spielberg se eerste fliek speel ook 'n groot rol.
Die Spaanse regisseur J.A. Bayona (The Orphanage en The Impossible) en die Amerikaanse medeskrywer Colin Trevorrow sorg glo vir donkerder, gotiese elemente en het ook die dinosourusse meer persoonlikheid gegee sodat die karakters, sowel as die kykers, makliker empatie met hulle kan hê.
Jeff Goldblum (65) keer terug as die wetenskaplike dr. Ian Malcolm. Hy het in 1993 dié rol vertolk in Jurassic Park en in 1997 in The Lost World: Jurassic Park. B.D. Wong (57) hervat sy rol as dr. Henry Wu.
Bryce se pa is Ron Howard (64), die akteur en Oscar-bekroonde regisseur van flieks soos A Beautiful Mind en Apollo 13.
Die eerste Jurassic World-fliek van 2015 het sowat R21 miljard wêreldwyd by die loket laat inrol – destyds 'n rekord. Die fliek is intussen onttroon en lê nou vyfde op die lys van rolprente wat die meeste geld by die loket gemaak het.
Die langverwagte opvolg op 2015 se Jurassic World handel meer oor Bryce Dallas Howard (37) se karakter, Claire Dearing, as Chris Pratt (39), die hoofster van die eerste Jurassic World-fliek.
Die regisseur, J.A. Bayona, was bewus daarvan dat kritici die vorige fliek van seksisme beskuldig het omdat die rooikopaktrise tydens aksiebelaaide tonele in die oerwoud in hoë hakke van T. rex moes weghardloop. Hy het dus besluit om die klem meer op haar karakter te laat val en haar 'n sentrale rol in die intrige te gee.
En daai hakke?
Dit was eintlik 'n "deel van die karakter en 'n metafoor vir haar reis", het Bryce aan Radio Times vertel. Sy dra weer hakke in haar openingstoneel in Fallen Kingdom, maar dit was op haar eie aandrang.
Haar karakter moes aanvanklik in haar eerste toneel tekkies gedra het, vertel Bryce. Maar sy het gevoel dit pas nie by haar nie.